Både Københavns Politi og Politiets Efterretningstjeneste, PET, har i hvert fald siden vinteren 2013 kendt til et nært venskab mellem en nu 29-årig terroranholdt C.S og den formodede topterrorist Basil Hassan.

Den 29-årig mand C.S, der onsdag formiddag blev anholdt og sigtet for at have sendt droner til Islamisk Stat, hævede to gange i 2013 og 2014 dagpenge i vennen Basil Hassans navn, mens Basil Hassan var på flugt fra et attentatforsøg i Danmark.

Det fremgår af retsdokumenter, som DR Nyheder har indsigt i.

I november 2013 og igen i februar 2014 gik C.S ind til Akademikernes A-kasse i København og udgav sig for at være Basil Hassan. C.S fik derved udbetalt i alt 55.420 kroner i dagpenge til Basil Hassans konto. Basil Hassan var på daværende tidspunkt flygtet til udlandet, efter at han ifølge politiet havde forsøgt at skyde og dræbe historiker og islamkritiker Lars Hedegaard.

Ifølge DR Nyheders oplysninger blev C.S dengang overvåget af politiet og derfor havde de helt styr på, hvilken bil han ville ankomme i og hvor pengene røg hen.

C.S. blev i 2015 idømt tre måneders fængsel for bedrageri i Københavns Byret, fordi han gav urigtige oplysninger til a-kassen. Han blev også dømt for at have fået udstedt fire nye pas i sit eget navn, selv om han ikke havde mistet sine gamle pas.

Basil Hassan er også sigtet i bedragerisagen.

DR Nyheder har forsøgt at få aktindsigt i politiets efterforskning af sagen. Det har Københavns Politi afvist, mener skriver:

- Sagen er fortsat verserende, men der er ikke rejst tiltale mod Basil Hassan.

Onsdag formiddag slog Københavns Politi og PET til mod flere adresser i København og anholdt to personer, C.S og F.A, som nu er sigtet efter den såkaldte "terrorparagraf."

De to 29-årige mænd, som er en del af et dansk terrornetværk, hvor den efterlyste danske statsborger 31-årige Basil Hassan spiller en central rolle. Siden attentatforsøget mod Lars Hedegaard menes Basil Hassan at have været centralt placeret hos terrororganisationen Islamisk Stat i Syrien.

Både C.S og den anden anholdte F.A. har begge været en del af de radikale islamistiske miljø i Danmark i flere år. Det viser dokumenter, DR Nyheder har indsigt i.

Dokumenterne viser også, at de to af flere beskrives som tætte og mangeårige venner af Basil Hassan.

Ud over, at den 29-årige C.S. to gange udgiver sig for at være Basil Hassan i a-kassen, finder politiet også et foto af Basil Hassans Nem-ID, da man ransager C.S’s hjem i forbindelse med attentatforsøget mod Lars Hedegaard.

I dokumenterne kan man også læse, at den anden anholdte - 29-årige F.A. - tidligere har delt adresse med Basil Hassan.

Derudover har det to efter F.A.'s eget udsagn arbejdet sammen i en fond, som Basil Hassan har stiftet. Fonden eksisterer ifølge Erhvervsregistret ikke længere.

Politiet har også dokumentation for, at de to terrormistænkte i 2014 kørte gennem Europa mod Tyrkiet i blandt andet en Hummer og en Mercedes.

I fem forskellige biler var otte personer. Seks af dem er i dag enten mistænkt eller dømt for terrorisme, og flere af dem har forklaret, at de kørte med nødhjælp til syriske flygtninge. Lækkede dokumenter fra Islamisk Stat, som DR er i besiddelse af, viser, at to personer på køreturen allerede inden de satte sig bag rattet havde tilsluttet sig terrororganisationen.

Detaljerne om bilturen kom frem under en retssag mod en syrienkriger, som blev dømt fem års fængsel for at have tilsluttet sig Islamisk Stat. Han var med på køreturen.

Ifølge DR Nyheders oplysninger har 29-årige F.A. også selv kæmpet i Syrien. Det er uvist, hvilken gruppering, han skulle have været tilsluttet.

DR